
                                               R A P O R T  
asupra  reexaminării  Legii  privind înfiinţarea Autorităţii Naţionale

pentru Turism, în subordinea Guvernului, ca urmare a Deciziei Curţii
   Constituţionale nr.16 din 10 ianuarie 2007, publicată în Monitorul   

  Oficial al României, Partea I, nr.66 din 29 ianuarie  2007
                   În conformitate cu prevederile art.134 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată  cu  reexaminarea  Legii privind înfiinţarea Autorităţii Naţionale pentru Turism, în subordinea Guvernului, ca urmare a Deciziei Curţii Constituţionale nr.16 din 10 ianuarie 2007,  publicată în
Monitorul Oficial al României, Partea I, nr.66 din 29 ianuarie  2007, trimisă cu adresa nr.Plx.674/2006/2007 din 28 mai  2007 şi  înregistrată cu
nr.31/ 1074/2006 din 29 mai 2007.
          Senatul, în calitate de primă Cameră sesizată, a respins Legea privind înfiinţarea Autorităţii Naţionale pentru Turism, în şedinţa din 23  mai 2007, acceptând obiecţiunile de neconstituţionalitate.

       Camera Deputaţilor, conform prevederilor art.75 alin.(1) din Constituţia României, republicată şi ale art.92 alin.(9), pct.1 din Regulamentul Camerei Deputaţilor, este Cameră decizională. 

        În conformitate cu dispoziţiile art.147 alin.(2) şi (4) din Constituţia României, republicată, ale art.61 şi ale art.134 alin.(1)  din Regulamentul Camerei Deputaţilor, republicat, Comisia juridică, de disciplină şi imunităţi, a reexaminat  Legea  privind înfiinţarea Autorităţii Naţionale de Turism, în subordinea Guvernului,  în raport cu Decizia Curţii Constituţionale nr.16 din 10 ianuarie 2007, în şedinţa din 13 iunie 2007.                  
                 Potrivit  cu  dispoziţiile art.146 lit.a )  din Constituţia României, republicată, şi ale  Legii nr.47/1992, modificată şi completată, Curtea Constituţională a examinat sesizarea de neconstituţionalitate a dispoziţiilor Legii privind înfiinţarea Autorităţii Naţionale pentru Turism, în  raport de prevederile art.117 alin.(2), art.1 alin.(4), art.76 alin.(1) şi art.117 alin.(3) din Constituţie şi a decis că   Legea privind înfiinţarea Autorităţii Naţionale pentru Turism, este neconstituţională deoarece contravine prevederilor art.117 alin.(2) şi  prevederilor art.1 alin.(5), prin încălcarea principiului constituţional al ierarhiei actelor normative.
       În acest sens, Curtea Constituţională a reţinut că, în cadrul administraţiei publice centrale de specialitate, alături de ministere, se pot înfiinţa şi alte organe de specialitate, care funcţionează în subordinea Guvernului. Dacă art.116 din Constituţie consacră principiile de organizare ale autorităţilor administraţiei publice centrale de specialitate, regulile după care ele se constituie sunt stabilite  de prevederile constituţionale ale art.117.Astfel, alin.(1) şi (3) ale art.117, care prevăd că ministerele se înfiinţează, se organizează şi funcţionează potrivit legii şi că autorităţile administrative autonome se pot înfiinţa prin lege organică, consacră principiul potrivit căruia acest domeniu este de competenţa exclusivă a Parlamentului. 
          În ceea ce priveşte înfiinţarea altor organe de specialitate decît ministerele şi autorităţile autonome, dar ca autorităţi guvernamentale, art.117 alin.(2) din Constituţie stabileşte dreptul  Guvernului de a le înfiinţa, dar numai în cazul în care acest drept îi este recunoscut prin lege şi cu avizul Curţii de Conturi. Această atribuţie îi este întradevăr recunoscută, ca atare, prin art.11 lit.o) din Legea nr.90/2001 privind organizarea şi funcţionarea Guvernului  României, care prevede că “În realizarea funcţiilor sale Guvernul îndeplineşte următoarele atribuţii principale:…o) înfiinţează, cu avizul Curţii de Conturi, organe de specialitate în subordinea sa.”
           Aşadar, normele cuprinse în alin.(2) şi (3) ale art.117 din Constituţie, referitoare la competenţa Parlamentului şi a Guvernului, care sunt de strictă interpretare constituţională, fac o distincţie, fără ehivoc, cu privire la modalităţile de înfiinţare a celor două categorii de autorităţi menţionate. Or, Autoritatea Naţională pentru Turism este una dintre autorităţile a cărei înfiinţare intră, potrivit art.117 alin.(2) din Constituţie, în competenţa exclusivă a Guvernului, astfel că  legea ce face obiectul sesizării este neconstituţională. Aşa fiind, Curtea a constatat că Legea privind înfiinţarea Autorităţii Naţionale pentru Turism, în subordinea Guvernului României, încalcă şi prevederile art.1 alin.(5) din Constituţia României, republicată, potrivit cărora, “ În România, respectarea Constituţiei, a supremaţiei sale şi a legilor este obligatorie.”
         De asemenea, Curtea a constatat că, neconstituţionalitatea  legii, astfel cum a fost reţinută, în ansamblul său, face inutilă examinarea şi a celorlalte critici formulate de  autorii obiecţiei de neconstituţionalitate. 
                  În urma dezbaterilor şi a  opiniilor exprimate de către membrii Comisiei şi de către invitaţi s-a constat că Legea privind înfiinţarea Autorităţii Naţionale pentru Turism, adoptată de cele  două Camere ale Parlamentului României ca lege ordinară, este neconstituţională în ansamblul sau, întrucât contravine prevederilor art.1 alin.(5) din Constituţia României, republicată.
                      La şedinţă au fost  prezenţi  15 deputaţi  din cei  28 de  membri ai  Comisiei juridice, de disciplină şi imunităţi.     
 

 În  raport de cele menţionate mai sus, membrii Comisiei juridice, de disciplină şi imunităţi constată că, faţă de Decizia Curţii Constituţionale nr.16 din 10 ianuarie 2007, Legea privind înfiinţarea Autorităţii Naţionale pentru Turism este neconstituţională în ansamblul său şi ca urmare propun plenului Camerei Deputaţilor, în unanimitate de voturi, respingerea  Legii privind înfiinţarea Autorităţii Naţionale pentru Turism.
                   În raport de obiectul şi conţinutul său, legea are caracter de lege ordinară. 
                           PREŞEDINTE,
SECRETAR,
                                 Sergiu Andon                            George Băeşu
Consilier 
      Dr.Corneliu Manda

